Óttast að djammarar muni ekki pin-númerin Freyr Bjarnason skrifar 21. janúar 2015 09:00 Össur Hafþórsson segir að pinnið á minnið eigi eftir að róa partíið niður og óttast að það verði svolítið vesen . Vísir / Pjetur Skemmtistaðaeigendur í miðbæ Reykjavíkur eru uggandi því um næstu helgi þurfa allir djammarar að vera búnir að leggja pinnið sitt á minnið . Ekki verður lengur nóg að ýta bara á græna takkann ef pinnið gleymist . Óvíst er hvort þeir eigi allir jafnauðvelt með að muna eftir pin-númerinu á kortunum sínum , sérstaklega ef þeir eru í glasi . „ Þetta verður eitthvað bíó vegna þess að fólk er ekki alveg í besta skapinu og besta standinu þegar líður á nóttina . Ég held að þetta verði svolítið vesen , “ segir Össur Hafþórsson sem , ásamt eiginkonu sinni Lindu Mjöll Þorsteinsdóttur , á staðina Park , Bar 11 og Bar 7 . Hann hefur heyrt af því að aðrir veitingamenn séu órólegir yfir komandi helgi . „ Ég veit ekki hvernig þetta fer . Það er spurning hvort fólk tattúveri þetta á úlnliðinn á sér og barþjóninn geri þetta fyrir það vegna þess að fólk man oft ekki hvar það er , hvað þá að það muni pinnið sitt . “ Össur segir að barþjónar verði einfaldlega að hafa þolinmæðina að vopni . „ Þetta á eftir að hægja alla afgreiðslu og róa partíið aðeins niður . “ Guðfinnur Sölvi Karlsson , eða Finni hjá Prikinu , býst við að það verði hikst fyrstu helgarnar . „ Fólk getur verið helvíti heiladautt . Að muna númer getur verið virkilegt verkefni , sérstaklega þegar það er byrjað að síga á seinni helminginn en vonandi gengur þetta upp , “ segir Finni , sem sjálfur mundi ekki pin-númerið sitt þegar hann brá sér í bakaríið í gærmorgun . „ Ég var allsgáður þannig að ég veit ekki hvernig hinn venjulegi Jón verður klukkan hálffimm um morguninn . Áfengi fer ekkert rosalega vel með minnið , þannig að pinnið á minnið í áfengisvímu er örugglega erfiðara en pinnið á minnið í bakaríi á þriðjudegi . En við erum allir í stuði og tæklum þetta bara , “ segir hann hress . Arnar Gíslason , einn af eigendum Lebowski Bars og Dönsku kráarinnar , byrjaði um síðustu helgi að láta fólk stimpla inn pin-númerin sín á Lebowski Bar og segir að það hafi gengið vel . „ Ég held að þetta verði fínt . Þetta tefur vissulega fyrir afgreiðslu en á móti hefur fólk aðeins meiri tíma til að kaupa skot , snafs eða eitthvað slíkt , þannig að þetta getur líka bætt söluna , “ segir Arnar . „ Auðvitað verða einhverjir smá hnökrar en kúnnarnir hjá okkur eru mjög þolinmóðir og við reynum að vera þolinmóð á móti . “ Hann bætir við að helsta vandamálið hingað til hafi verið hversu margir gleymi kortunum sínum í posunum . „ Það er búið að aukast gríðarlega mikið að fólk er að koma til okkar daginn eftir og ná í glötuð kort . “ Alvarlegt ástand hefur skapast á heimilum fatlaðra framhaldsskólanema vegna verkfalls framhaldsskólakennara . Móðir fatlaðs drengs segir líf hans hafa raskast á alla mögulega vegu eftir að verkfallið hófst .